
Πραγματοποιήθηκε η συζήτηση με θέμα: 
H Ομοιοπαθητική στην Ελλάδα σήμερα στην Κοινο_Τοπία

Με επιτυχία πραγματοποιήθηκε τη Δευτέρα 3 Οκτωβρίου στον πολυχώρο της Κοινο_Τοπίας η εκδήλωση – συζήτηση για την Ομοιοπαθητική με τη γενική ιατρό Ηλιοστάλακτη Κόντου. Η εκδήλωση  έγινε μέσα στα πλαίσια των δράσεων της οργάνωσης για την προαγωγή της Υγείας και τη βελτίωση της ποιότητας ζωής των πολιτών. 
Μετά την παρουσίαση από τον εκπρόσωπο της Κοινο_Τοπίας Ανδρέα Σπηλιώτη των προσκεκλημένων Ηλιοστάλακτης Κόντου, ιατρού-ομοιοπαθητικού και Λέττας Αθανασοπούλου, φαρμακοποιού, τις οποίες ιδιαιτέρως ευχαρίστησε για τη συνδρομή τους στην προσπάθεια της οργάνωσης, ακολούθησε ενημέρωση σε αδρές γραμμές των ιστορικών, κοινωνικών, πολιτισμικών και επιστημονικών χαρακτηριστικών της ομοιοπαθητικής ιατρικής αλλά και των σκευασμάτων που χρησιμοποιεί για την πρόληψη αλλά και τη θεραπεία.

Κατά τη διάρκεια της δίωρης συζήτησης που ακολούθησε απαντήθηκαν δεκάδες ερωτήματα όπως: Πού αρχίζει η ομοιοπαθητική και τι μπορεί να μας προσφέρει; Από ποιους εξασκείται; Υπάρχουν παρενέργειες από την ομοιοπαθητική αγωγή; Πόσο διαρκεί η θεραπεία; Ποια άλλα φάρμακα μπορεί να παίρνει ο ασθενής κατά τη διάρκεια της θεραπείας; Σε ποιες περιπτώσεις μπορεί κανείς να θεραπευτεί με την ομοιοπαθητική;

Από πολλούς τέθηκε και το ερώτημα: Μήπως στις μέρες μας είναι επιτακτική η ανάγκη να ενημερωθούμε για θεραπείες, χωρίς παρενέργειες και ανεπιθύμητες αντιδράσεις, όπως η Ομοιοπαθητική και ο Βελονισμός και να απαιτήσουμε πια να μπουν στο Εθνικό Σύστημα Υγείας;

Ιδιαίτερη αναφορά έγινε για τον καθηγητή στο Πανεπιστήμιο του Αιγαίου Γιώργο Βυθούλκα, κάτοχο βραβείου Νόμπελ (1996) και πιο σημαντικό ομοιοπαθητικό της προηγούμενης χιλιετίας. 
Η επόμενη δράση που θα πραγματοποιηθεί κατά το προσεχές διάστημα είναι ο Κύκλος ενημέρωσης με θέμα ‘‘Υγεία’’ που θα υλοποιηθεί σε τέσσερις συνεχόμενες Δευτέρες, 24 και 31 Οκτωβρίου, 7 και 14 Νοεμβρίου 7-9μμ με την επιστημονική ευθύνη της Ηλιοστάλακτης Κόντου, Γενικής ιατρού, τακτικού μέλους της Ελληνικής Εταιρείας Ομοιοπαθητικής Ιατρικής προσεγγίζοντας το θέμα που αφορά ένα πολύ σημαντικό κομμάτι της ζωής μας, αυτό της Υγείας. 

Σήμερα που ακόμα περισσότερο η πρόληψη και η επένδυση σε γνώσεις στα θέματα Υγείας αποτελούν μια επιλογή με προοπτική η προσπάθεια της Κοινο_Τοπίας έρχεται να καλύψει τις ανάγκες κ΄ επιθυμίες πολλών μελών κ υποστηρικτών του συλλόγου.
Για την παρακολούθηση του κύκλου ενημέρωσης με θέμα: ΥΓΕΙΑ είναι απαραίτητη η δήλωση συμμετοχής μέχρι 20 Οκτωβρίου στο 2615.002009 1-2μμ καθημερινά και 6-9μμ Τρίτη, Πέμπτη, Παρασκευή, ενώ είναι δεσμευτική η παρουσία σ΄ όλο τον κύκλο (4 δίωρα).

Πληροφορίες για δημοσιογράφους: Σπηλιώτης Ανδρέας 2615.002009

